Menslike oorskot gevind in soektog na Petito se kêrel | Maroela Media
Die area waar die menslike oorskot en ander items gevind is. (Foto: MARK TAYLOR/Getty Images via AFP)
Menslike oorskot is Woensdag in 'n natuurreservaat in Florida gevind waar die owerhede na die vermiste kêrel van die vermoorde Gabby Petito gesoek het.
Michael McPherson, 'n agent van die FBI, het gesê van Brian Laundrie se persoonlike items is ook in die Carlton-reservaat gevind.
'n Soektog is na Laundrie van stapel gestuur nadat hy en Petito 'n landwye toer onderneem het en Petito onder raaiselagtige omstandighede verdwyn het. Petito (22) se oorskot is middel September in 'n nasionale woud in die deelstaat Wyoming gevind. Sy is verwurg.
Volgens McPherson is daar onder meer 'n rugsak en 'n notaboek wat aan Laundrie (23) behoort, gevind. "Die items is in 'n gebied gevind wat tot onlangs nog onder water was."
Petito en Laundrie het in Julie vanjaar met 'n reis deur Amerika begin. Hulle het deurgaans foto's en video's van idilliese landskappe op sosiale media gedeel.
Brian Laundrie (Foto: Moab City Police Department/AFP)
Gabrielle Petito (Foto: Moab City Police Department/AFP)
Petito se familie het egter in September onraad vermoed toe Laundrie alleen met die paartjie se kampeerwa terug huis toe is.
Laundrie het met sy tuiskoms in North Port, Florida, geweier om inligting aan die polisie te verskaf oor die twee se doen en late waarna hy verdwyn het en 'n lasbrief vir sy inhegtenisneming uitgereik is.
Polisiebeamptes van Utah het in Augustus op 'n voorval van gesinsgeweld gereageer waarby Petito en Laundrie betrokke was. Beeldmateriaal wat deur die betrokke beamptes geneem is, wys hoe Petito sê dat sy in 'n onderonsie met Laundrie betrokke was.
Wat jy saai sal jy maai. Hy het alleen gaan wegkruip in 'n baie gevaarlike plek om die gereg te ontduik. Hierdeur het hy net nóg onbeantwoorde vrae agter gelaat.
Sy ouers weier vir weke om enige samewerking te gee en die dag wat hulle wel besluit om te help soek word sy persoonlike items gekry….werklik???
Ek het heeltyd vermoed dat hy nie lewend gevind sal word. Sy ouers het ook nie juis vreeslik hard gewerk aan die verskaffing van inligting oor sy doen en late nie. Nou is dit te laat. Wat net vreemd is , is die FBI en polisie vervolgings owerhede het besef hy is die enigste verdagte en tog word hy nie gearresteer en aangehou vir antwoorde nie.